Pasiūlymas TARYBOS SPRENDIMAS kuriuo nustatoma pozicija, kurios Europos Sąjungos vardu turi būti laikomasi dėl tam tikrų rezoliucijų, už kurias turi būti balsuojama Tarptautinėje vynuogių ir vyno organizacijoje (OIV) /* COM/2012/0192 final - 2012/0095 (NLE) */





AIŠKINAMASIS MEMORANDUMAS PASIŪLYMO APLINKYBĖS Tarptautinė vynuogių ir vyno organizacija (OIV) yra tarpvyriausybinė mokslinė ir techninė vynuogių ir vyno, vyno gėrimų, valgomųjų vynuogių, razinų ir kitų vynuogių produktų srityje veikianti organizacija. OIV tikslai yra i) informavimas, t. y. leidiniai ir renginių bei simpoziumų organizavimas, ii) pagalba kitoms standartizavimo veiklą vykdančioms tarptautinėms organizacijoms ir iii) dalyvavimas tarptautiniu mastu derinant esamus metodus ir standartus. OIV priklauso 44 valstybės – 20 šių valstybių yra Sąjungos narės. ES šiuo metu nėra OIV narė. ES lygmeniu, atsižvelgiant į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą, OL L 299, p. 1), kai kurios OIV priimtos ir paskelbtos rezoliucijos daro poveikį ES teisei. Bendrame bendro žemės ūkio rinkų organizavimo reglamente pateikiamos nespecifikuotos nuorodos į: - vyno sektoriaus produktų sudėties nustatymo analizės metodus ir tam tikras vynininkystės praktikoje naudojamų medžiagų grynumo ir identifikavimo specifikacijas, kad OIV priimtas ir paskelbtas taisykles būtų privaloma ipso facto taikyti šiuo klausimu ES (Bendro bendro žemės ūkio rinkų organizavimo reglamento 120 straipsnio g punktas ir 2009 m. liepos 10 d. Komisijos reglamento (EB) Nr. 606/2009, kuriuo nustatoma tam tikra Tarybos reglamento (EB) Nr. 479/2008 taikymo vynuogių produktų kategorijoms, vynininkystės metodams ir jų apribojimams tvarka (OL L 193 p. 1), 9 straipsnis); - OIV patvirtintus ir paskelbtus vynininkystės metodus, kuriais Komisija turi remtis suteikdama leidimą taikyti šiuos metodus (Bendro bendro žemės ūkio rinkų organizavimo reglamento 120 straipsnio f punktas); taip pat - tuos pačius vynininkystės metodus, pagal kuriuos ES privalo priimti trečiosiose šalyse pagamintus vynus ir kurie ipso facto tampa privalomi ES (Bendro bendro žemės ūkio rinkų organizavimo reglamento 158 straipsnio a punktas). Atsižvelgiant į ekspertų grupių, kurių posėdžiai organizuojami siekiant pasiruošti OIV generalinei asamblėjai, diskusijas, tikėtina, kad toliau nurodytos rezoliucijos, kurios daro teisinį poveikį ES acquis, bus įtrauktos į generalinės asamblėjos darbotvarkę siūlant jas priimti: - rezoliucijų OENO-TECHNO 08-394A, 08-394B, 10-442, 10-443, 10-450A, 10-450B, 11-483 ir 11-484, kuriomis nustatomi nauji vynininkystės metodai, projektai. Pagal Reglamento (EB) Nr. 1234/2007 120 straipsnio f punktą ir 158 straipsnio a punktą šios rezoliucijos turės įtakos acquis; - rezoliucijų OENO-SCMA 08-385, 09-419B, 10-436, 10-437, 10-461, 10-465 ir 10-466, kuriomis nustatomi analizės metodai, projektai. Pagal Reglamento (EB) Nr. 1234/2007 120 straipsnio g punktą šios rezoliucijos turės įtakos acquis; - rezoliucijų OENO-SPECIF 08-363, 08-364, 09-412, 10-451, 10-452, 10-459, 11-485, 11-486B, 11-489, 11-490, 11-491 ir 11-494, kuriomis nustatomos vynininkystės praktikoje naudojamų medžiagų grynumo ir identifikavimo specifikacijos, projektai. Pagal Reglamento (EB) Nr. 606/2009 9 straipsnį šios rezoliucijos turės įtakos acquis. Pirmiau minėtas rezoliucijas išsamiai apsvarstė vyno sektoriaus mokslo ir technikos ekspertai. Šios rezoliucijos padeda tarptautiniu mastu derinti vyno kokybės standartą ir jas taikant bus sukurta sistema, užtikrinanti sąžiningą vyno sektoriaus produktų prekybos konkurenciją. Todėl šių rezoliucijų projektams turėtų būti pritarta. Kaip ir ankstesniais metais, galima tikėtis, kad OIV generalinės asamblėjos darbotvarkė bus toliau derinama ir į ją bus įtrauktos ir kitos acquis įtakos turinčios rezoliucijos. Kad būtų užtikrintas generalinės asamblėjos darbo veiksmingumas laikantis Sutartyse nustatytų taisyklių, Komisija per nustatytą laikotarpį papildys ir (arba) iš dalies pakeis šį pasiūlymą, kad Taryba galėtų priimti poziciją, kurios bus laikomasi ir dėl šių rezoliucijų. 2012/0095 (NLE) Pasiūlymas TARYBOS SPRENDIMAS kuriuo nustatoma pozicija, kurios Europos Sąjungos vardu turi būti laikomasi dėl tam tikrų rezoliucijų, už kurias turi būti balsuojama Tarptautinėje vynuogių ir vyno organizacijoje (OIV) EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 9 dalimi, atsižvelgdama į Europos Komisijos pasiūlymą, kadangi: (1) Tarptautinė vynuogių ir vyno organizacija (OIV) yra tarpvyriausybinė mokslinė ir techninė vynuogių ir vyno, vyno gėrimų, valgomųjų vynuogių, razinų ir kitų vynuogių produktų srityje veikianti organizacija. OIV tikslai yra i) informavimas, t. y. leidiniai ir renginių bei simpoziumų organizavimas, ii) pagalba kitoms standartizavimo veiklą vykdančioms tarptautinėms organizacijoms ir iii) dalyvavimas tarptautiniu mastu derinant esamus metodus ir standartus. OIV priklauso 44 valstybės – 20 šių valstybių yra Sąjungos narės. ES šiuo metu nėra OIV narė; (2) ES lygmeniu, atsižvelgiant į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą, OL L 299, p. 1), kai kurios OIV priimtos ir paskelbtos rezoliucijos daro poveikį ES teisei. Bendrame bendro žemės ūkio rinkų organizavimo reglamente pateikiamos nespecifikuotos nuorodos į: - vyno sektoriaus produktų sudėties nustatymo analizės metodus ir tam tikras vynininkystės praktikoje naudojamų medžiagų grynumo ir identifikavimo specifikacijas, kad OIV priimtas ir paskelbtas taisykles būtų privaloma ipso facto taikyti šiuo klausimu ES (Bendro bendro žemės ūkio rinkų organizavimo reglamento 120 straipsnio g punktas ir 2009 m. liepos 10 d. Komisijos reglamento (EB) Nr. 606/2009, kuriuo nustatoma tam tikra Tarybos reglamento (EB) Nr. 479/2008 taikymo vynuogių produktų kategorijoms, vynininkystės metodams ir jų apribojimams tvarka (OL L 193 p. 1), 9 straipsnis); - OIV patvirtintus ir paskelbtus vynininkystės metodus, kuriais Komisija turi remtis suteikdama leidimą taikyti šiuos metodus (Bendro bendro žemės ūkio rinkų organizavimo reglamento 120 straipsnio f punktas); taip pat - tuos pačius vynininkystės metodus, pagal kuriuos ES privalo priimti trečiosiose šalyse pagamintus vynus ir kurie ipso facto tampa privalomi ES (Bendro bendro žemės ūkio rinkų organizavimo reglamento 158 straipsnio a punktas); (3) kitas OIV generalinės asamblėjos posėdis įvyks 2012 m. birželio 22 d. Generalinės asamblėjos metu bus svarstomos ir gali būti priimtos rezoliucijos, darančios minėtą teisinį poveikį; (4) todėl būtina iki to OIV generalinės asamblėjos posėdžio nuspręsti, kokių pozicijų dėl šių rezoliucijų OIV priklausančios valstybės narės, bendrai veikiančios ES interesų labui, turėtų laikytis OIV generalinės asamblėjos metu; (5) rezoliucijų OENO-TECHNO 08-394A, 08-394B, 10-442, 10-443, 10-450A, 10-450B, 11-483 ir 11-484, kuriomis nustatomi nauji vynininkystės metodai, projektai. Pagal Reglamento (EB) Nr. 1234/2007 120 straipsnio f punktą ir 158 straipsnio a punktą šios rezoliucijos turės įtakos acquis; (6) rezoliucijų OENO-SCMA 08-385, 09-419B, 10-436, 10-437, 10-461, 10-465 ir 10-466, kuriomis nustatomi analizės metodai, projektai. Pagal Reglamento (EB) Nr. 1234/2007 120 straipsnio g punktą šios rezoliucijos turės įtakos acquis; (7) rezoliucijų OENO-SPECIF 08-363, 08-364, 09-412, 10-451, 10-452, 10-459, 11-485, 11-486B, 11-489, 11-490, 11-491 ir 11-494, kuriomis nustatomos vynininkystės praktikoje naudojamų medžiagų grynumo ir identifikavimo specifikacijos, projektai. Pagal Reglamento (EB) Nr. 606/2009 9 straipsnį šios rezoliucijos turės įtakos acquis; (8) pirmiau minėtas rezoliucijas išsamiai apsvarstė vyno sektoriaus mokslo ir technikos ekspertai. Šios rezoliucijos padeda tarptautiniu mastu derinti vyno kokybės standartą ir jas taikant bus sukurta sistema, užtikrinanti sąžiningą vyno sektoriaus produktų prekybos konkurenciją. Todėl šių rezoliucijų projektams turėtų būti pritarta, PRIĖMĖ ŠĮ SPRENDIMĄ: 1 straipsnis Sąjungos pozicija 2012 m. OIV generalinėje asamblėjoje atitinka šio sprendimo priedą, o ją išreiškia OIV priklausančios valstybės narės, bendrai veikiančios Sąjungos interesų labui. 2 straipsnis Jei 1 straipsnyje nurodytai pozicijai gali turėti įtakos nauja mokslinė arba techninė informacija, pateikta prieš arba per OIV posėdžius, kuriuose svarstomi klausimai, dėl kurių dar neparengta Sąjungos pozicija, OIV priklausančios valstybės narės atsisako balsuoti OIV generalinės asamblėjos posėdyje. Balsavimas atidedamas, kol, remiantis nauja informacija, bus nustatyta Sąjungos pozicija. 3 straipsnis Šis sprendimas skirtas valstybėms narėms. Priimta Briuselyje Tarybos vardu Pirmininkas PRIEDAS Valstybės narės, bendrai veikiančios Sąjungos interesų labui, atsižvelgdamos į bet kokią būsimą peržiūrą, atliekamą remiantis naujais pakeitimais, remia tik toliau nurodytų rezoliucijų dėl vyno sektoriaus produktų sudėčiai nustatyti skirtos analizės metodų ir vynininkystės praktikoje naudojamų medžiagų grynumo ir identifikavimo specifikacijų projektus: OENO-TECHNO 08-394A. Alkoholio kiekio vynuose mažinimas, OENO-TECHNO 08-394B. Alkoholio kiekio vynuose koregavimas, OENO-TECHNO 10-442. Parūgštinimas katijonų mainais. Misa, OENO-TECHNO 10-443. Parūgštinimas katijonų mainais. Vynas, OENO-TECHNO 10-450A. Cukraus kiekio misose mažinimas, OENO-TECHNO 10-450B. Cukraus kiekio misose mažinimas derinant membraninius procesus, OENO-TECHNO 11-483. Rūgštingumo mažinimas taikant elektromembraninį procesą. Misos, OENO-TECHNO 11-484. Rūgštingumo mažinimas taikant elektromembraninį procesą. Vynai, OENO-SPECIF 08-363. Pektinmetilesterazės aktyvumo fermentiniuose preparatuose nustatymas, OENO-SPECIF 08-364. Poligalakturonazės aktyvumo fermentiniuose preparatuose nustatymas, OENO-SPECIF 09-412. Endo-α-1,5-arabinanazės aktyvumo pektolito fermentiniuose preparatuose nustatymas, OENO-SPECIF 10-451. Monografijos apie ß-D-gliukozidazės aktyvumą papildymas (OENO 5/2007). Kodeksas, OENO-SPECIF 10-452. Monografija apie mielių baltymo ekstraktus (YPE), OENO-SPECIF 10-459. Monografija apie neaktyvintas mieles, OENO-SPECIF 11-485. Monografijos apie fermentinius preparatus peržiūra (OIV-OENO 365-2009), OENO-SPECIF 11-486B. Monografijos apie celiulazės aktyvumo nustatymą peržiūra (OIV-OENO 8-2008), OENO-SPECIF 11-489. Monografijos apie gliukozidazės aktyvumo nustatymą peržiūra (OIV-OENO 5-2007), OENO-SPECIF 11-490. Monografijos apie galaktanazės aktyvumo nustatymą peržiūra (OIV-OENO 313-2009), OENO-SPECIF 11-491. Monografijos apie pektino liazės aktyvumo nustatymą peržiūra (OIV-OENO 314-2009), OENO-SPECIF 11-494. Monografijos apie pieno rūgšties bakterijas peržiūra, OENO-SCMA 08-385. Lizocimo vyno sudėtyje nustatymas taikant veiksmingą kapiliarinės elektroforezės metodą, OENO-SCMA 09-419B. Specifiniai gliukozės kiekio analizės metodai (rektifikuotos koncentruotos vynuogių misos), OENO-SCMA 10-436. Pesticidų liekanų vyno sudėtyje analizė (gc/ms arba lc/ms-ms) po ekstrakcijos, atliktos taikant QuEChERS metodą, OENO-SCMA 10-437. Atnaujintas etanolio tankio nustatymo metodas (OIV-MA-AS2-01A metodas), OENO-SCMA 10-461. Natamicino nustatymo vyno sudėtyje metodai, OENO-SCMA 10-465. Sausojo ekstrakto nustatymo metodo papildymas (OIV-OENO 387/2009), OENO-SCMA 10-466. Vertinimo metodo, taikomo refraktometriniu būdu nustatant cukraus koncentraciją vynuogėse, misose, koncentruotose vynuogių misose ir rektifikuotose koncentruotose vynuogių misose, pakeitimas (OENO 21/2004). Valstybės narės, bendrai veikiančios Sąjungos interesų labui, gali be papildomo Tarybos sprendimo susitarti atlikti neesminius šių rezoliucijų projektų pakeitimus.